khistorydata/jeongjo-sjw-relations huggingface dataset:
정조 11년
副司直姜游疏曰伏以陵園祗謁聖慕克伸鑾蹕穩旋王體冞康懽忭之忱曷有其極仍伏念臣於向來猥以過慮之心妄陳無稽之言伏承恩批實仰聖敎之至當頓覺臣言之太率而至若末端恩言惶隕感泣不覺愚衷之益激也嗚呼君臣猶父子也國事猶家事也苟有區區憂慮則何可顧瞻趑趄不爲奉質父母之前乎臣於前疏只爲指陳已見之憂未敢遽達未然之事而蓋其深慮固有在矣伊時相傳虛謊之說皆言賊在咫尺之間而及其流散之後始爲虛謊之歸此後說令長驅之賊眞在至近之地如無官人之的報只是村民之傳說則州縣必有然疑之心未卽上聞朝廷亦歸虛謊之說而不卽驚動於焉之間賊已迫近而未及成軍無以措手此乃必危之慮也前事旣然來頭無備則安知他日稔凶之輩不生猝地乘虛之計乎其在後慮之道宜軫先事之備而姑難猝創別般設施無寧先爲申明舊典臣竊觀朝家之設置沿海候望軍蓋所以或當不虞之時以爲急報之計也向日虛驚之時如使候望軍急報於各其邑明其不然則可以鎭安人心不至奔避候望軍之不卽來告者乃其罪也嗚呼聖明在上惠化普洽宜其民人之心擧切愛戴之誠而因一時之虛驚不思死守之義遂至郡邑之一空卒伍盡逃其在懲毖之道恐不宜一任其自去自還而不之問也然旣難人人而責之則寧爲歸罪於候望軍之不卽來告而治之仍以舊法申飭而京畿沿海則特爲加設差以海邊之人責以候望之任又用疑兵之術使之但知其排布勿洩其名數而若當意外之變卽爲飛報於各其地方官地方官卽報於京城則旣是官人之的報有異村民之傳說上自朝廷下至州縣亦必預聞而早爲之計也臣豈謂必有後日之患而人皆知如此設施無以乘虛則雖或有不逞之輩必當有自戢之效矣蓋此不逞之輩每懷思亂之心一有事端則輒爲誑惑愚民嘯聚徒黨故前後凶賊之謀逆也必先倡騷屑古之流賊卽是此類臣之前疏所云不無風吹草動之慮者政憂此也不但人民波蕩之爲憂而已不數月而囊書登聞跨兩道而逆謀狼藉醞釀排布固已多年而召募跳踉乃在此時思之凜然岌其殆哉何幸登時逮捕卽爲勦滅而第其梟示之律不如肆市之典至若酌處之命終是失刑之大我聖上雖以包荒之德不盡究覈之道而混放海網之鳥若漏呑舟之漁則此又臣之所大懼也近年逆變屢起峽邑裏愚氓本自蠢蠢而只緣無賴之類釀出意外之變自他道而轉入窮峽者乃是無賴之徒黨輒致峽民之漸染臣謂峽邑守令査出他道之轉入者一一還送於本土解散其糾結峽民之患亦或爲慮遠之一道也若其爲國家無窮之慮者乃京畿兩南沿海之地而最可憂者南陽是已其次則仁川富平也蓋沿海船路南通日本西接浙東勝國之時倭奴比歲入寇於喬東江華趙匡之稱亂也宋使自海路而來欲以十萬兵浮海來救則水路之無礙可推而知西南沿海本自有海寇之慮而向來虛驚起自海邊此又隱憂之一端也是乃都城至近可憂之地而無所制置此豈謀國經遠之道乎臣請以江都事明之江都則南北爲九十里東西爲四十里計其周回則殆乎三百里而自燕尾至甲津亘築長城列置墩臺五十三於沿邊各處都城則距南陽遠不過百里仁川富平則近至爲六十五里而只有水原山城江都築城自水原至江都沿海程道僅爲三百而無一關防之設置者噫江都是一時晉陽之計而沿邊之地雖四十里九十里之間皆爲排置都城乃萬世神京之基而沿海之地僅百許里六十餘里之間若是疎漏臣誠莫曉其輕重之倒置也議者必以漢水一帶謂足可恃而若當江水合氷之時如有海寇犯境之患則是乃門庭之寇孰遏陸梁之勢明朝臣許應元論軍門志而以爲粵之形在萬里之外而其患在蕭墻之內云夫兩粵者絶南裔夷之交而猶以爲蕭墻之內則況此沿海之地當西南之咽喉處都城之咫尺而無所障礙其爲憂虞何但許應元之所憂也南陽乃處處泊船之地而上京之路則皆由南陽邑底若築城於此以爲城守之計則雖桀黠之賊必不敢掠過此城此乃兵法之所忌可期賊鋒之橫截故臣之待罪是邑也審視形便猥陳一疏伊時防啓事雖不行而此事尙今着在肚裏昔先正臣李珥以竝州縣改貢案久任監司三事自初建白雖未施行而其後筵奏疏論每以爲言今臣之以南陽事又敢論列者誠以深知其利害而不能已也伊時回啓亦不以臣言爲大迂闊而其所難之者一則曰士卒之無以防守米布之無以給代云而此有不然者只築城於此而隨毁繕修無事之時則不必防守給代只於有事之時聚會軍兵而固守之則常時之防守給代不須爲慮也一則曰自初獨置城於喬同禿山者乃古人設置之意不必隨處築城云而此亦有不然者昔當壬辰倭亂已有禿山山城能得全保則禿山喬同之設城必在勝國蓋其時則國都在於松京松京之距南陽仁富平幾皆爲累日程雖有邊警猶當預防於寇賊未迫之前此所以獨設城於禿山喬同也歟今則不然沿海之距京城旣甚迫近可以朝發夕至而不思所以捍蔽之道只欲按舊而置之則恐未得深量而然耶蓋城守之策爲人國保障之計試以唐人睢陽言之惟以張巡之固守孤城能支賊兵相持三月苟使睢陽無城之可守而任賊之過去則何以爲江睢之保障而終能基靈武之興復耶今若築城於南陽則不特扼沿海泊船之路東可爲水原之障蔽西可爲江都之聲援以助京城之形勢以防海邊之犇放而國家得以措備防禦之策此豈非桑土之急務乎臣之所劃城周爲二千五百五十二步周回稍闊如難盡築則鄒傳曰三里之城七里之郭環而攻之而不克苟令城築完固則防守之道不係於城之大小矣南陽邑基之南岸山勢斗絶山城而周回不滿五里設城於此俯臨邑基則雖有過去之賊亦有交鋒遏勢之道縱不如橫截邑基之城而營築於南岸亦宜矣至於仁川富平其所泊船則不若南陽之居多其爲要衝則不若南陽之最緊而與京城相距則比南陽尤近此亦不可置之於相忘之域雖難如江都之列置墩臺勝國之北築長城而擇其要害處各設一小城以爲緩急防守之地宜矣噫若以慮患之道都城三面連陸之地他道各處沿海之所亦豈無不虞之慮惟是程道旣遠可以預知猶有應變之術而京畿沿海乃都城至近之地又況海寇閃倐每出不意恐無措手之暇此臣所以必欲致意於京畿海防也臣又以杞國之憂平日有所商量者玆敢附陳焉臣常以爲江上倉穀苟無防守之道而如當緩急之時則所謂齎盜糧者不幸近之矣昔當壬辰之亂軍資倉米爲三十萬石而卒爲倭賊二年之食賊退後尙餘四五萬石粵在戊申變上後始欲運入江倉米於城內其窘可知此亦已事之可監者也若欲盡捧稅穀於城內則年年駄運之道實有行不得者臣意則以爲國家不必區別各倉名色頒祿外諸般貢物米及軍兵料之自城內倉分給者竝與凡干需用者而必先就江倉穀而用之次就城內倉而用之則江上倉可無久積者而城內倉當有餘蓄者矣江倉是稅穀而頒祿俸者也惠廳是大同而給貢物者也事面旣別則通用似如何此有不然者凡爲國之道必貴居安思危如當不幸之時則稅穀獨不可爲軍餉而大同獨不可爲頒祿乎以此思之不必區別於名色而當以多積於內倉爲主矣至於平倉當初設置之意蓋以旣築北漢城仍欲繚城於造紙署水口以備北漢軍餉而伊時議論不一遂至不設水口城而平倉今爲外倉其所爲慮無異於江上倉穀臣意則以爲雖有更張之弊盡移平倉於城內則民人轉輸之道別無異同之可言者而但移倉之費則實無區劃之路雖以倉穀取用不有愈於置之等閑之境乎至於各邑倉穀尤爲虛疎若於京城四面各限百里則倉穀之在大路邊者合爲六處南之果川水原龍仁邑倉及西之高陽坡州北之楊州邑倉是也若劃數里皆設小塢當亂而分兵固守則此近淸野之法足爲制賊之術而水原則旣有禿山山城不必別爲築塢而移置倉穀於山城則列邑之可以築塢者只爲五處矣臣之抱玆耿耿蓋已久矣每欲一聞於黈纊之前玆又齋沐而罄陳焉非因向來虛驚謂有必至之患而爲此言也非謂諸般條陳竝冀卽施之命而有此請也如使愚見有槪聖心則先行其當急者次行其當緩者以爲漸次措劃之道焉今臣之請築者城爲三塢爲五而城不過四五里塢則止二三里而亦非欲一時竝築也但當隨時量才計以幾許年完築而每年只築一處當築之邑則用役民三日之制又助以倉穀則役處旣小京曹每年之費多不過萬金今之國力雖曰不敷而每年萬金豈無措備之道乎議者如以擧措之突兀恐致聽聞之駭異則此有可法者北漢之議築也廷臣多有持疑之論而肅廟斷然行之南倉之新設也人心亦有憂慮之意而英廟決意行之及其旣成卒亦無事若慮騷動而無所猷爲則是終無做事之時也何拘一時之慮而不爲萬世之計乎伏乞聖明俯賜鑑諒而裁處焉省疏具悉有懷必陳予甚嘉之其中亦豈無採施之語許令廟堂稟處
정조 11년
丁未八月二十八日巳時上御重熙堂右副承旨入侍時右副承旨洪仁浩假注書李羲觀記注官承膺祚記事官尹行任以次進伏訖上曰注書出去明日進書節目入之事分付兵曹賤臣承命出傳還入進伏上曰北道碑文書寫官分排於誰某事問於禮曹使之錄入賤臣承命出傳還入進伏上命書傳敎曰北道碑役待新道伯到任卽爲始役凡係除弊之方道臣知悉便宜擧行畢役後依他道例監董道伯守令以下竝別單狀聞御製不必別爲下送新伯旣兼閣臣明日下去時自內閣齎去而陪奉節次亦依月前順安栗園亭揭板御製御筆齎去例儀仗龍亭等節置之使之擔奉事分付完刻後各十本印上勿爲粧䌙道內秩高守令中陪奉上送因此思之栗園亭御筆印出後尙不上送亦以道內秩高守令中依前下敎陪奉上送此與草本有異所重在焉兩道御筆印本上來時到城外後盛龍亭如儀陪進事令內閣該曹知悉仍令分付該道又命書傳敎曰江界倅疏批旣有別般蘇弊之敎另加講究明日次對時稟處事令廟堂知悉又命書傳敎曰病難離捨給長暇許令率往調治原任待敎李崑秀給由事內閣知悉仁浩書訖命退承史以次退出
정조 11년
丁未八月二十八日申時上御重熙堂坐直承旨與戶判入侍時右承旨趙衍德假注書趙台榮記注官承膺祚記事官尹行任戶曹判書徐有隣以次進伏訖上曰高陽楊州老人食物盡爲分給乎有隣曰高陽民盡爲分給楊州只二面分給其外他面皆輸送本牧矣上曰民人等何如云耶有隣曰米皆精白各給五斗六升而皆感祝天恩矣上曰分給米數爲幾許耶有隣曰楊州二百七十餘石高陽五十餘石上曰本倉留爲幾何耶有隣曰一千五百餘石矣上曰明日進書時兵判入來乎衍德曰以堂箚請罷事不爲入來云矣上曰旣非本職所關則不必引義明日入來事分付命退諸臣以次退出
정조 11년
兼都承旨沈豐之坐左承旨趙衍德坐直右承旨朴天衡坐左副承旨曺允大坐直右副承旨洪仁浩坐同副承旨南鶴聞坐注書金孝建病一員未差假注書李羲觀仕趙台榮仕直事變假注書金膺著仕
정조 11년
趙衍德啓曰明日經筵取稟傳曰停
정조 11년
洪仁浩啓曰大司憲鄭好仁牌不進執義李思祚掌令吳著權枰持平沈銖吳彦敎牌不進傳旨未下監察茶時之意敢啓傳曰知道
정조 11년
趙衍德啓曰今日旣行次對明日日次常參依例頉稟之意敢啓傳曰知道
정조 11년
傳于趙衍德曰咸鏡監司留待
정조 11년
傳于洪仁浩曰大臣備局堂上引見
정조 11년
傳于沈豐之曰左承旨馳詣宗廟景慕宮奉審摘奸以來
정조 11년
兵批以柳鎭恒爲左邊捕盜大將
정조 11년
洪仁浩啓曰時囚開坐捧供仍爲草記照律事命下矣今日政新除授金吾堂上待下批牌招判義禁鄭一祥一體牌招何如傳曰允
정조 11년
沈豐之啓曰陞補限內不爲設行大司成直捧禁推傳旨事曾有定式矣大司成金憙今朔陞補不爲設行依定式禁推傳旨捧入之意敢啓傳曰大臣其可不請推一泮長乎以措語作爲難安之端云而此亦太過此等處有關國體遞罷之典反歸軟巽爲先從重推考使之明朝設行未試各抄畢試後始出泮中事該房各別嚴飭在外及未肅拜學敎授許遞今日政差出庠製亦令次第設行
정조 11년
有政吏批判書吳載純進參判李秉模內閣進參議未差左承旨趙衍德進以沈豐之爲內醫院提調洪明浩爲右尹李時秀爲吏曹參議嚴思憲李顯靖爲掌令宋銓爲執義崔守忱吳翼煥爲持平申禹相爲獻納尹羽烈申大尹爲正言金文淳爲刑曹參判李聖奎李度默爲同義禁鄭好仁爲知經筵尹蓍東金履素爲同經筵洪樂貞爲東學敎授李太亨爲南學敎授李柱國爲軍器提調奉朝賀趙暾今加崇政吏曹判書吳載純今加正憲參判李秉模今加嘉義行都承旨沈豐之今加資憲以上加資事承傳兼都承旨單沈豐之承文博士單李基禎知經筵單金履素同經筵單鄭好仁知義禁單李聖奎
정조 11년
兵批判書鄭昌順進參判黃昇源參議柳誼病參知李祖源入直進右副承旨洪仁浩進以李致中爲副摠管李良玉爲忠翊將李魯植爲忠壯將李命藝爲東里僉使副護軍成致鳳副司直李時秀內禁衛金碗閔修顯以上今加折衝加資事承傳
정조 11년
洪仁浩以兵批言啓曰兼都承旨單付知中樞事曾有定式矣都承旨沈豐之旣陞資憲當爲知中樞下批而時無見窠依例作闕下批之意敢啓傳曰知道
정조 11년
趙衍德啓曰卽者戶曹郞廳來言衣資食物今日內輸送事命下而判書徐有隣差祭不得擧行云矣敢啓傳曰令次堂擧行
정조 11년
吏曹口傳政事檢閱單李相璜金祖淳
정조 11년
洪仁浩以兵曹言啓曰今此冬至兼謝恩使一行赴燕時所把驛馬必須前期分定然後可無窘急之患應把驛馬四十五匹內依前例忠淸道八匹全羅道十匹慶尙道二十匹來九月二十五日京中逢點原春道四匹咸鏡道三匹同月三十日直送安州逢點之意各道監司處行移何如傳曰允
정조 11년
洪仁浩以都摠府言啓曰今日入直內三廳武兼禁軍及軍兵等當爲中日習射而親臨進書相値不得爲之之意敢啓傳曰知道
정조 11년
洪仁浩以司饔院官員以都提調提調意啓曰各殿宮日下生雉因傳敎全數代封矣今則秋節已深山雉漸出明日爲始日下生雉依例復舊封進之意敢啓傳曰姑爲折半封進
정조 11년
禮曹啓目粘忠淸道進士金世基等上言議大臣稟處上裁何如判付啓依僉議施行而事關書院以上言不以疏古亦所未聞貽羞極矣云者誠如領相言其在爲士林牖迷之意不可無一定之式此後此等上言該房勿抄雖下本曹本曹草記勿施爲良如敎
정조 11년
禮曹啓目粘全羅道長城幼學金敬徹等上言議大臣稟處上裁何如判付啓僉議施行而事關書院以上言不以疏均爲貽羞云者誠然施以儒罰有補訓迪云者亦是卿其招致狀頭後勿如是之意嚴加責飭一以尊事體一以重士論爲良如敎
정조 11년
禮曹啓目粘沔川幼學成鎭坤上言議大臣稟處上裁何如判付啓上款依僉議下款依李判府議施行爲良如敎
정조 11년
禁府啓目慶尙前左兵使姜五成原情云云傳旨內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓依允
정조 11년
禁府啓目宣傳官鄭宅休原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允
정조 11년
禁府啓目泗川前縣監沈能寬原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允
정조 11년
禁府啓目前判校金禧麟前贊議洪昌漢等原情云云傳旨內辭緣泛稱遲晩刑推得情何如判付啓除刑推爲良如敎
정조 11년
禁府啓目出身李厚重監酌官金鼎九等原情云云問目內辭緣泛稱遲晩刑推得情何如判付啓除刑推爲良如敎
정조 11년
丁未八月二十九日午時上御重熙堂吏房承旨入侍時左承旨趙衍德假注書趙台榮記注官承膺祚記事官尹行任檢校直閣徐鼎修鄭東浚以次進伏訖命書榻敎曰王大妃殿進御人蔘粟米飮今姑停止人蔘一錢五分重香砂六君子湯調竹瀝五匙薑汁半匙自今日三貼煎入上曰戶曹判書咸鏡監司入侍出榻敎賤臣承命出與戶曹判書徐有隣咸鏡監司李性源偕入進伏上敎有隣曰施賞謄錄考出乎有隣曰姑未考出矣上敎性源曰卿今遠出心甚悵然今旣日晩當宿何處耶性源曰當此宿樓院矣上曰待敎病狀何如性源曰別無加減矣上曰予以贐章賑之卿其受之性源跪受揷袵命退諸臣以次退出
정조 11년
丁未八月二十九日酉時上御重熙堂吏房承旨入侍時左承旨趙衍德假注書趙台榮記注官承膺祚記事官尹行任以次進伏訖上曰編次諸人處食物輸送數爻使之錄來賤臣承命出回奏曰戶判徐有隣方差祭出城故姑未擧行云矣上曰新除禁府堂上先開坐後謝恩分付賤臣承命出傳命書傳敎曰潤色編摩之勞實賴此人之力況資益啓沃可謂眞學士九年之間誠勤如一日今因御製進呈諸閣臣皆施賞典惜不使故直學見之九原難作嗟惜而已豈可無示意之擧故直提學鄭志儉家遣閣屬官致祭又命書傳敎曰聞已成誦前翰林李相璜金祖淳給牒敍用口傳還付牌招入直命退承史以次退出
정조 11년
兼都承旨沈豐之坐左承旨趙衍德坐右承旨朴天衡坐左副承旨曺允大坐右副承旨洪仁浩坐直同副承旨南鶴聞坐直注書金孝建病一員未差假注書李羲觀仕趙台榮仕直事變假注書金膺著仕
정조 11년
沈豐之啓曰藥房都提調洪樂性提調沈豐之有稟定事來詣請對矣傳曰入侍
정조 11년
洪仁浩啓曰大司憲鄭好仁執義宋銓掌令嚴思憲持平崔守忱吳翼煥未肅拜掌令李顯靖在外監察茶時之意敢啓傳曰知道
정조 11년
以京畿監司狀啓進上生雉依例封進事傳于朴天衡曰姑爲參半代捧待蕃息狀請復舊封進事回諭
정조 11년
傳于沈豐之曰輪對官入侍
정조 11년
朴天衡啓曰明日抄啓文臣親試及秋季朔試射相値視事頉稟之意敢啓傳曰知道
정조 11년
沈豐之以禮曹言啓曰今九月二十二日大殿誕日陳賀國忌齋戒相値事當退行而自前如此之時有啓稟後擧行之例矣今番誕日陳賀以同月二十四日退行磨鍊節目何如傳曰權停
정조 11년
南鶴聞以義禁府言啓曰戶曹參判趙瑍亟施付處之典事承傳啓下矣趙瑍忠淸道洪州牧付處而以承傳內辭意具罪目依例發遣府書吏押送配所何如傳曰允
정조 11년
丁未九月初一日辰時上御熙政堂藥房請對輪對官同爲入侍時藥房都提調洪樂性兼都承旨沈豐之左副承旨曺允大假注書李羲觀記事官李相璜金祖淳儀賓都事金獻祚贊儀李衡弼造紙別提黃延祚濟用副奉事鄭在寬廣興守金煹以次進伏訖樂性曰朝日甚冷聖體若何上曰一樣矣樂性曰王大妃殿自昨進御六君子湯未審有何症候而然耶上曰只是調理之劑也樂性曰惠慶宮氣候若何上曰一樣矣樂性曰中宮殿諸節一向平順耶上曰連得安過矣樂性曰臣等仰體聖上不欲張大之意已往則不敢强請而今月則乃是彌月之期今日請對必當得請而退去矣上曰昨日領相亦有此言而姑且徐徐何妨之有且辛丑不設廳而今若設廳則豈不張大乎樂性曰今則與辛丑有異且有口者皆言古例則前期三朔設廳以此觀之今月設廳固不可謂張大矣聖意猶或以張大爲嫌則設廳之後凡係不緊物種特爲除減務從簡約亦似無不可矣上曰四百年罕有之事豈有前例設使設廳今番則凡干物種皆將自內措備須分付戶曹前例措備之物切勿預造以爲待下敎擧行之地可也樂性曰壬申年則七月下敎八月已爲設廳此固爲可據之例且醫書明言前期三朔而國典亦如此云矣豐之曰設廳之遲待今月已是不張大之至也今月則恐不可不趁速設廳矣上曰卿等旣如是懇請丁希泰卞觀海二醫使之輪直可矣樂性曰今日請對旣以得請爲期設廳擇日事卽速分付似好矣上曰不必如此卿等出去一兩日後更請可也樂性曰丁卞二醫雖有輪直之命待令醫官亦不可無且臣等亦爲直宿實合愼重之道矣上曰如此則便是設廳矣豐之曰設廳後凡百擧行亦可無掣肘之患矣上曰昨於賓對已以待念間爲敎矣樂性曰今月已是太晩豈可以遲待念間乎上曰予之持難則意固有在而至於卿等則囂囂之世慮或有云云者此予所以使卿等一兩日後更請者也雖使卿等更請而予之持難之意則又自在也且設廳只是儀文有何實益乎樂性曰聖敎及此臣等不勝惶感之至第臣等之或遭云云顧何足恤而其在尊重事體之道設廳之尙此遲延實萬萬紆鬱故有此縷縷陳達矣上曰今日眞殿行禮尙未進早膳卿等退去可矣樂性曰閭巷之間亦値産期則必有預備等待之事今此擧國慶祝之情如何而應行設廳尙此遲延至於今日之又不得請尤是臣等區區顒望之外也豐之曰此非獨臣等之情也實八域臣民之所同祈望也樂性曰愼重之道診候詳察似不可已矣上曰旣得安過何必診候樂性曰捲草官預爲差出似好矣上曰此則七日後所用何必預爲差出也副提調亦不欲預定予意則欲於臨時以坐直承旨差出矣卿等姑爲退去後日更來可矣樂性豐之先退出上曰輪對官進前獻祚進奏職姓名上問職掌獻祚曰無職掌矣上問所懷獻祚曰無所懷矣命退獻祚退出衡弼進奏職姓名上曰爾在平澤幾朔乎衡弼曰十七朔矣上曰向時騷屑事何以處之乎衡弼曰四月十三日面任輩來告民人騷動逃竄而村中女人至於奔入內衙故一邊送將校探問曲折而鄕所輩皆請聚會吏奴故果爲令吹聚會矣上曰外方則小小竊發亦爲令吹云矣衡弼曰水火之災亦令吹矣上曰平澤獨爲如此乎衡弼曰他邑事則不能詳知矣命退衡弼退出延祚進奏職姓名上問職掌延祚曰表箋紙咨文紙矣上問遺在延祚曰表箋紙一百二十一丈咨文紙一百一丈矣上問所懷延祚曰本署凋殘特甚全不成樣去乙酉年故判書臣沈鏞爲本署提調時請得賑恤廳減布代錢一千兩兵曹錢一千兩摠戎廳錢五百兩以爲取利支用之道矣賑廳兵曹錢則皆已還報摠廳錢則五百兩內一百兩亦爲還報以其餘數四百兩零錢取殖支用極其苟簡故每年大小公用輒不免犯用本錢卽今凋殘之弊日甚一日而紙匠員役輩擧懷渙散之心此甚可憫故敢此仰達矣上曰令本署提調稟處可也出擧條命退延祚退出在寬進奏職姓名上問職掌在寬曰綿紬色矣上問遺在在寬曰綿紬五十八同零方絲紬三百七十尺零水獺皮三十領矣命退在寬退出允大曰濟用奉事鄭在寬筵退之際迷失門路幾及差備近處擧措怪駭所當重勘而本院請推之外無他可施之罰何以爲之乎上曰生疎所致姑先推考可也出擧條煹進奏職姓名上問職掌煹曰無職掌矣上曰無職掌則所爲者何事煹曰只是入直進排等事而已矣上曰判府事一日幾次來見乎煹曰每日相對終日矣上曰同居一家乎煹曰雖異室而隔墻往來無異一家矣命退煹退出上曰食物輸送之命戶曹終不擧行乎允大曰戶參方留闕下而尙不擧行矣上曰因微細事昨夜酬應至於徹漏今朝又不擧行此何道理戶判今雖入來必令戶參擧行若不趁卽擧行當重勘擧行後單子卽令戶參親呈闕中事分付賤臣承命出傳上曰新舊抄啓文臣親試及秋季朔試射明日爲之出榻敎命退承史以次退出
정조 11년
丁未九月初一日午時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上命書傳敎曰近來廷臣習氣無嚴之不足殆近玩弄可駭可惑之端不一而足至於昨今趙瑍事而極矣昨秋筵敎謂非誣也則官職猶不敢然食物擧行此胡大事致煩徹夜酬應屢度嚴敎漫若不聞知初以老闇恕之者寬假之恩至矣盡矣今朝以後隨飭隨對無異於送喝答喝老闇者無分義乎非人臣乎如瑍者予尙不能使之知畏稍疆梁者大罪小罪將一例頷可乎執迹而論使廷臣長此習末流何所不至藉令懲毖於乃第之遭罹懲毖自懲毖事面自事面一番挺身草記猶可駭也焉敢爲此無於前之擧乎由前由後不可以成命之已爲擧行仍以置之戶曹參判趙瑍亟施付處之典使王言信國綱伸而爲廷臣而無嚴玩弄者之戒上曰近來一有政令每欲如是爲事殊極痛駭也仍命退承史以次退出
정조 11년
兼都承旨沈豐之坐左承旨趙衍德坐右承旨朴天衡坐直左副承旨曺允大坐右副承旨洪仁浩坐同副承旨南鶴聞坐直注書金孝建病一員未差假注書李羲觀仕趙台榮仕直事變假注書金膺著仕
정조 11년
曺允大啓曰明日常參經筵取稟傳曰只晝講
정조 11년
朴天衡啓曰來初五日朝參日次矣敢稟傳曰停
정조 11년
沈豐之啓曰藥房都提調洪樂性提調沈豐之有稟定事來詣請對矣傳曰近日筵中屢有下敎辛丑年不設廳今番先期設廳或近於張大壬申年亦於九月廿二日之後始許提調幷直今番亦不可前期幷直所以靜而待之者此也今因奉朝賀登筵聞其縷縷陳請之言而其中有難拒之端予亦不無勉回之意設廳日子以念間推擇醫官則依昨筵下敎姑先一人式入直可也
정조 11년
沈豐之啓曰大司憲鄭好仁執義宋銓掌令嚴思憲持平崔守忱吳翼煥未肅拜掌令李顯靖在外監察茶時之意敢啓傳曰知道
정조 11년
沈豐之啓曰藥房都提調洪樂性提調沈豐之伏承設廳日子念間推擇之敎而有不可不更爲稟定事來詣請對矣傳曰何如是煩稟乎依筵敎擧行下敎日入侍
정조 11년
沈豐之啓曰卽者義禁府都事來言時囚仍爲草記照律事命下矣判義禁鄭一祥牌不進次堂例不得擧行云何以爲之敢稟傳曰疏批已下待開門牌招察任
정조 11년
南鶴聞以內醫院官員以都提調意啓曰醫人丁希泰權差議藥同參冠帶常仕使之輪回入直何如傳曰允
정조 11년
南鶴聞以義禁府言啓曰慶尙監司金光默狀啓據刑曹粘目內固城前縣令李普天移本府處之事允下矣李普天時在京畿楊州地云依例發遣府羅將拿來何如傳曰分揀
정조 11년
南鶴聞以戶曹言啓曰楊州高陽士庶年七十以上食物分給後使之直報本曹草記事命下矣高陽士庶食物米五十一石二斗二升平倉畢分給楊州士庶食物米二百七十一石十一斗八升內十二石四斗八升亦於平倉先爲分給之由頃已筵達而卽接楊州牧使洪義榮牒報則餘米二百五十九石七斗輸去本邑今已畢分給云矣敢啓傳曰知道
정조 11년
南鶴聞以承文院官員以都提調意啓曰院製述官李顯采瓜遞代前縣監金洪運差下付軍職冠帶常仕何如傳曰允
정조 11년
南鶴聞以御營廳言啓曰本廳中軍今當差出而擬望之人乏少外任竝擬何如傳曰允
정조 11년
兼都承旨沈豐之疏曰伏以臣於日昨前席忽伏承藥院提調陞擬之命退而震懍惶汗浹背莫省其所以也噫臣本庸陋最居人下而幸際聖明之世偏荷特達之眷華貫顯秩歷揚殆遍節次冥升位至亞卿在朝家爲誤恩在臣身爲踰分愆疣徒積尺寸靡效而惟其感激圖報身非己有趨走爲恭筋力爲禮凡有除旨竭蹶趨承而鵜梁鶴軒譏在不稱人怒鬼猜理所必至居常憂畏如集于木迺者超陞之恩又何爲而及於臣也猗今皇穹篤祐彌月載屆萬姓歡忭八方顒俟臣於此際忝叨副提擧之任竊庶幾周旋邇列粗效祝慶之微悃臣之榮幸亦云極矣夫豈料更進一步猥躋八座有若提調非臣莫可者然哉地則寒素才又譾劣釋褐未滿二紀橫金纔及五載旣無寸善之可紀徒玷崇班之驟陞殆無異於駑駘之致千里僬僥之擔九鼎履滿之戒過福之懼猶屬臣一家之私朝廷官人之方決不當若是苟簡也臣自聞此命通宵悸恐罪在濫竽志切循墻寧有一分冒膺之望而義急求對他不暇顧雖不得不顚倒肅命而其何敢憑恃寵靈夤緣事會以爲因仍盤礴之計哉玆敢略暴至懇仰瀆崇聽伏乞聖慈天地父母諒臣言之非出飾讓念名寵之不可濫授亟收臣新除資級以重官方以安微分不勝大願臣無任屛營祈懇之至答曰省疏具悉有取乎知臣分卿其勿辭行公
정조 11년
領議政金致仁箚曰伏以卽伏聞産室廳念間設行事命下云臣不勝旣喜而繼悶也設廳規例在三朔以前而特殿下不欲張大前後自下所請一皆靳允大小群情莫不抑鬱今幸耆臣陳達擧行有敎但念旣命擇日則稍遠稍近別無關係而遠則事面未安非所以致謹愼之道伏乞聖明更加三思亟命從近涓吉焉取進止答曰省箚具悉卿懇日前筵席已詳諭矣仍傳曰此批答遣史官傳諭于領議政
정조 11년
判義禁鄭一祥疏曰伏以仙寢祗謁聖慕克伸天蹕穩旋玉體冞康臣民欣忭曷有其極仍念臣不忠無狀自速重戾血泣訟息惟俟鈇鉞之誅千萬夢想之外忽伏奉金吾新命臣雙擎除音驚惶感激五內失守汗淚交逬不知滓濊賤臣何以得此於君父也以上三行刀割旣施薄勘旋反敍命恩出格外非罪伊榮倘非天地之仁日月之明照燭而閔覆之臣何以全保性命得至今日也臣之闔門攢手感泣惟損結是期而已抑臣竊有急痛于心者討復大義卽是臣家計先臣立朝四十年惟以峻嚴隄防扶植彝倫爲藉手事君之第一義諦而常曰人臣苟於此箇義理或有毫分未盡是眞蜂蟻之不若臣目習耳慣銘佩至今而乃於義在必討之地未能盡誠自效卒陷罔測之科生無以擧顔人世死無以歸見亡父拊心悲痛寢驚寤摽忽忽無生世之意也臣本陋弱闇劣無所比數偏蒙我聖上拂拭之恩造歷揚要膴踰溢涯分不有人忌必有鬼猜臣慄慄危懼常如集木而遇事昏邁觸處顚錯釁負旣深踪地至危聖恩雖出於滌瑕臣罪自如於罔赦今何敢視以微眚細過之已經勘斷自同平人復廁周行重犯無忌憚之誅乎召牌荐降坐犯違傲尤增死罪玆敢披瀝肝血冒萬死垂涕而陳之伏乞聖慈俯垂諒察亟令攸司勘臣罪負昭示法紀仍命選部刋名朝籍以卒終始生成之澤不勝幸甚臣無任屛營之至答曰省疏具悉卿其勿辭行公
정조 11년
吏曹判書吳載純疏曰伏以御製繕寫之役告完進呈之儀順成六十編訓謨昭載於億萬世詒燕在玆凡厥瞻聆孰不欣聳而臣猥膺校正之任獲參陪進之列其爲榮耀尤當如何哉第念編摩校準不過微勞耳固是臣分之當爲尙何懋賞之可論而不意昨者傳旨之下有校正諸臣加資之命臣誠惝怳感隕不知所以自措也噫臣本庸愚譾劣最居人下躐升驟遷躋卿列而尸重任居常憂慄不啻若臨淵而集木矣今玆罔功之賞何爲而又及於臣身也顧臣之濫叨銓衡月已再易瘡疣百出敗闕畢露偏蒙我殿下涵貸之恩幸免大何而今則蚊負轉重駑力難强顚覆之患朝夕且至而必無幸矣若復猥荷格外之恩冒承陞秩之寵則臣之過福之災姑捨勿論其於累聖朝愛嚬笑之政何哉臣雖銜恩怵分不敢不竭蹶祗肅而恧縮悸懍歷日靡定玆敢略暴衷懇仰瀆崇聽伏乞天地父母亟收臣新授恩資仍削臣所帶職名以重公器以安私分千萬幸甚臣無任屛營之至答曰省疏具悉卿之勤勞予所嘉尙勿辭行公
정조 11년
吏曹參判李秉模疏曰伏以雲漢昭回誕膺奎璧之運日月光華初成進書之儀劍佩環瞻天香均濕臣於是日猥隨諸長僚之後登降周旋於殿陛之間榮無與比歡不自勝復豈料格外恩資忽降於筵席將退之際哉惟我殿下以天縱之聖加日新之工洞見性命之原淹貫圖書之府帝王之學雖不事乎文章眞跡之久英華自發昭事上帝則爲緝熙之文動法祖宗則爲繼述之文方春議貸之綸對時布令之書勅天之歌敍疇之範地負海涵浩無涯際猗歟十年之間百編一二而洽已滿六十卷大帙要其歸則無一不本於二帝三王之心而爲天下後世法也如臣蒙陋初非擬議於考校之役而特以閣銜之濫竽直不過尊閣敬玩而已有何一分可記之勞而遽侈以恩資乎噫欲說恩造天地莫量而曾蔑絲毫之報反添冥升之懼此必臣過福之災將無以仰副生成之澤而然也叩謝義重雖卽承命歷日以思精爽飛越玆敢冒入文字略暴衷懇言不敢飾天庶聽卑伏乞聖明亟收臣加資之命以尊國體以安微分焉臣無任屛營祈懇之至答曰省疏具悉考稽有功且據已例常典卿其勿辭行公
정조 11년
右尹洪明浩疏曰伏以臣凡陋淺短百不猶人而遭遇聖明偏蒙隆渥歷試內外遽廁緋玉之班涯分已溢意望已足區區所自勉者唯是庶殫筋力之勞少效涓埃之報而已乃於千萬夢想之外忽伏承亞尹陞擢之命臣誠惝怳戰越繼之以涕淚不知措身之所也夫亞卿之秩古所稱命德之器苟非望實旣優績庸俱著者莫或擬議藉曰世級漸降人才不古而豈有若臣之文質無當尺寸蔑效者濫竽於其間哉念臣粵自雷肆事我殿下出入近班于今十數年矣疎迃之性謏短之識醜拙畢露絲毫莫補幸蒙聖度曲賜庇覆隨處指導得免大何罔非恩造臣常銘縷在心赴湯蹈火有所不避而至若匪分之職自知已審負乘之憂昔人攸戒況臣兄弟本以素門弱植內無墻壁之依外乏葭莩之助孤立獨行與世寡偶謹守拙規念絶榮塗猥蒙我聖上拂拭甄陶之澤收諸衆棄之中置之器使之末華貫顯秩年歲推遷兄弟居然竝躋卿宰之列大勻坱圠造化若偏於一物欲報之德與天無極私門盈滿之懼已無可言而朝家綜核之政寧容如是除命之下怵然不寧蹙伏數日恭俟物議天牌儼臨末由冒進敢陳肝膈之懇仰瀆崇嚴伏乞聖慈念公器之不可輕畀察臣言之非出飾讓亟命還收新除職秩以重官方以安私分不勝幸甚臣無任屛營祈懇之至答曰省疏具悉卿其勿辭行公
정조 11년
校理魚用謙疏曰伏以臣伏見傳敎下者有戶曹參判趙瑍付處之命臣愚死罪竊以爲過矣彼宰臣職居有司不卽奉行於成命之下者亦自有所執則在聖上包涵萬物之道恐當曲恕其志終始優假不失禮使之方而今乃深究情外過費辭氣加以人臣所不敢承聞之敎而直歸之於犯分昧義之科此豈平日所期望於聖德者哉處分一下瞻聆有惑臣雖甚無似添居論思之列目見處分之非常終宵耿耿不勝憂愛之至玆敢冒陳愚見妄瀆崇嚴伏願殿下深留聖意亟寢趙瑍付處之命以光聖德不勝幸甚臣無任屛營祈懇之至省疏具悉矣
정조 11년
丁未九月初二日卯時上御誠正閣左副承旨與奉朝賀入侍時左副承旨曺允大假注書趙台榮記注官李宗烈承膺祚奉朝賀趙暾以次進伏訖上曰卿何日上來乎暾曰昨日始爲上來矣上曰卿今躋一品誠可喜也暾曰臣伏蒙天恩特超二資不勝惶感矣上曰卿以侍從臣父當爲陞資而尙不例加果未知矣昨聞戶判之言始知之特許加資之典矣暾曰一時兩資誠爲惶悚矣上曰何當下去耶暾曰臣聞國有莫大之慶而偃然在鄕有所不安今果上來而下鄕之計當在邦慶之後矣今月卽彌月之期而尙無設廳之擧中外臣民不勝抑菀矣上曰今玆之慶卽辛丑之後初有之慶而在昔辛丑初無設廳之事其時不設之擧今何擧行乎暾曰今番有異於辛丑而實是國初以來四百年初有之慶設廳諸節決不可遲延矣上曰列聖朝所未行之擧今何可創設乎事涉未安故不得許設矣暾曰殿下何爲有此過謙之敎耶實無少嫌之端其在愼重之道不可少緩亟加三思允從群請焉上曰愼重之道固不在於此等儀文何必張大乎暾曰設廳尙不擧行故人心不無訝惑至於鄕谷之民尤有甚焉卽降下敎以副群下日夜顒祝之望焉上曰擧措極爲張大故未果矣暾曰在他事雖或以張大闕之而四百年所無之慶豈可以張大持難不爲擧行乎上曰壬申年亦不設廳雖欲設廳且無襯合前例矣暾曰今番亦有異於壬申且國初以來初無如此之慶雖欲考例似無其例矣上曰卿言如是懇摯予不無勉回之意矣暾曰卽降成命焉上命允大書藥房請對啓辭批旨訖敎曰卿雖不在於朝著之列聽施其言亦似爲好故特降此敎矣暾曰臣雖處畎畝之中何敢忘一時乎伏承批旨下者實不勝慶幸而念間推擇誠有遲緩之歎更爲下敎是臣區區之望也上曰旬前後無可合之日矣上曰昨日趙瑍事何如暾曰未知其善爲而亦不無所執矣上曰卿許久閑遊可悶矣暾曰臣若從仕必不能支保到今矣命退諸臣以次退出
정조 11년
丁未九月初二日辰時上御春塘臺抄啓文臣親試試射入侍時左承旨趙衍德右副承旨洪仁浩同副承旨南鶴聞假注書趙台榮記事官李宗烈記注官承膺祚以次侍立上具戎服乘輿出賓陽門由靑陽門詣春塘臺降輿陞座引儀唱試官以下入就位行四拜禮親試試官原任提學兪彦鎬一提學金鍾秀原任直提學朴祐源檢校直閣徐鼎修原任直閣鄭東浚試射試官二直提學李秉模吏曹參議李時秀左副承旨曺允大行副司直李勉兢李翼晉率副司果鄭萬始等入就位行拜禮訖以次就座彦鎬進前奏曰日氣稍冷早朝勞動聖體若何上曰一樣矣上曰素知其木强而俄者趙奉朝賀入侍予亦爲難堪矣彦鎬曰俄伏承藥房啓辭批旨下者臣等不勝慶幸而十八日之敎似甚遲緩矣上曰辛丑年則初不設廳今番之敎反似爲過矣彦鎬曰今番有異於辛丑矣上曰壬申年亦於十八日爲之今番事亦稀異故以此日爲敎良有以也彦鎬曰聖敎誠甚允當而見今凡節擧行多有一時爲急者矣上曰以是之故醫官則使之自今日入直矣彦鎬曰捲草官前亦有預啓下之例矣上曰是無其人亦奈何彦鎬曰更加三思日子進定宜矣上曰俄者趙奉朝賀處已悉下敎而旬前後實無可合日卿勿更煩也命鍾秀書七言十韻律詩題勅賜花餻宴仍命懸題訖彦鎬曰題解未能詳知矣上曰此是皇明朝事而花餻似今菊餠亦以此意曉諭諸文臣可也仁浩承命出傳上命試射呼名官呼鄭萬始等以次射放鍾秀曰左道事撰出一通文字以進事命下已多日矣文字旣已撰進自政府頒布中外有不容少緩而第念左道名色政府行會中不可不一一書塡此則經稟然後始可無混入與脫漏之弊而亦可爲永久遵行之道讖緯與天主等邪說固當入於當禁之第一條件而如遁甲之本出於兵法望氣之本出於天文破字之本出於卜筮者皆似難處合有廣採公議指一劃定之道故敢達上曰令禮曹問于大臣各陳意見以爲裁處之地可也出擧條鍾秀曰本閣屬官事有稟達者諸僚之議定已久矣而因臣不敢以行公閣臣自居今始仰達矣銀印諭書差備忠義特敎屬于本閣之後又有一提學另加抄擇之傳敎故其後窠出果已十分另擇兩差備忠義所重有在其勞亦多畢竟合有區處之道雖定爲計朔遷轉之法亦未爲不可而當此愼惜官方之日雜岐通仕之新創一路在所難愼大抵忠義舊無通仕路之規而數十年前因勳臣陳達禮賓參奉一窠許屬忠義自勳府望定以送于銓曹矣今若以此窠屬之於兩差備忠義以爲自本閣望定以送于銓曹之地則其於酬勞與擇人之道可謂兩得其宜而但念閣屬忠義旣自本閣望定則本閣非主管忠義之地忠義中優劣本閣旣無詳知之道且勳府旣是主管忠義之司而從前自辟之窠一朝移送于本閣則自勳府早晩間或不無爭難之慮此後禮賓窠以見在之閣屬忠義望定以送于銓曹之後其代令勳府極擇望定以送于本閣如有不合則使之更爲望定以盡擇人之道似合事宜故敢達上曰依爲之出擧條命書傳敎曰弘文提學待開門牌招通方外事分付旣有限九抄在泮出榜後退去之命在前如此之時多有移設之例試所以丕闡堂爲之事分付上曰右尹洪明浩肅謝乎衍德曰右尹洪明浩除拜後過三日不爲出肅依定式推考警責仍卽牌招察任何如上曰依爲之出擧條射員射訖上曰以射之故文臣多效勞製述則各歸私第盡才成篇待明早親呈事分付仁浩承命出分付上乘輿由靑陽門入賓陽門還內諸臣以次退出
정조 11년
丁未九月初二日酉時上御誠正閣坐直承旨入侍時同副承旨南鶴聞假注書趙台榮記事官李宗烈記注官承膺祚以次進伏訖上命書領相箚批又命書傳敎曰都承旨批下待開門牌招察任又命書傳敎曰事無小大不言成俗職在論思有懷必陳言或不是宜念含垢之義而此事有大不然者責之以無嚴則罪止付處旣失於太輕又以殆近玩弄爲云則執法之地當斥不當救昨日擧措此玉堂旣不目擊乃敢挺身營救使無嚴之習玩弄之漸無所懲畏而戢厲則畢竟尾大之後甘自歸於勸成之科者誠萬萬駭然初欲別加嚴勘念其祖且其疏語不及本事宛轉則果宛轉姑從末勘校理魚用謙雙靑權管除授使之當日辭朝時任權管遞付京職又命書傳敎曰承旨房仍又命書傳敎曰右尹批下待開門牌招察任又命書傳敎曰政官待開門牌招開政命退承史以次退出
정조 11년
兼都承旨沈豐之坐左承旨趙衍德坐右承旨朴天衡坐左副承旨曺允大坐直右副承旨洪仁浩坐直同副承旨南鶴聞坐注書金孝建病一員未差假注書李羲觀仕趙台榮仕直事變假注書金膺著仕
정조 11년
曺允大以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 11년
沈豐之啓曰自明日溫繹間視事頉稟之意敢啓傳曰知道
정조 11년
沈豐之啓曰藥房都提調洪樂性提調沈豐之以産室排設日子有稟達事來詣請對矣傳曰卿等旣知念前無可合日如是煩請極爲不可且以愼重之道本家人在直醫官亦輪番豈必待卿等之直宿乎壬申年亦有此例今番決不敢爲過於壬申之擧如是下敎之後何敢更請卿等退去
정조 11년
沈豐之啓曰藥房都提調洪樂性提調沈豐之雖伏承退去之敎有趁時稟定事更爲來詣請對矣傳曰入侍
정조 11년
傳于沈豐之曰左副承旨持此御題與弘文提學偕往泮宮儒生試取以來
정조 11년
沈豐之啓曰弘文提學吳載純牌不進推考傳旨今方捧入而九日製命下之後如是違牌事甚未安更卽牌招何如傳曰允
정조 11년
沈豐之啓曰弘文提學吳載純旣已承牌而藝文提學徐有隣疏批未下奎章閣提學金鍾秀牌招以爲同參考試之地何如傳曰允
정조 11년
洪仁浩啓曰判義禁鄭一祥牌不進推考傳旨今方捧入而時囚議處命下之後如是違牌不卽擧行事甚未安更卽牌招何如傳曰允
정조 11년
洪仁浩啓曰判義禁鄭一祥再牌不進推考傳旨今方捧入而時囚議處命下之後連事違召不卽擧行事甚赤安所當更請牌招而係是一日三牌何以爲之敢稟傳曰宜令一伸廉隅許遞照律令次堂擧行
정조 11년
以京畿監司狀啓公廨修建監董人姓名論列令該曹稟處事傳于洪仁浩曰觀此狀辭公廨新建至近千間改建修補又近二千間墻垣亦稱是且聞果然有改觀處云校裨監董人依狀啓判下施賞今日政下批其中漣川斗邑之如是效勞極爲可嘉待準期郡守特爲待窠調用
정조 11년
有政吏批判書吳載純試官進參判李秉模進參議李集斗進同副承旨南鶴聞進以李洪載爲校理李在學爲戶曹參判李𡊠爲知經筵金文淳爲造紙提調李秉鼎爲慶州府尹承文正字單金㙆副正字單南景羲檢書官單徐理修贈吏參沈銶贈吏判例兼知事沈豐之考
정조 11년
兵批判書鄭昌順病參判黃昇源進參議柳誼參知李祖源病右副承旨洪仁浩進副司直李柱國洪檢副司果李集箕金洪運副司正吳泰柱
정조 11년
右邊捕盜大將前望單子入之李敬懋落點
정조 11년
兵曹口傳政事副司直李敬懋
정조 11년
洪仁浩以兵曹言啓曰俄者金虎門留門時宣傳官持標信祗傳後仍爲留門矣凡係出入人員所當一從政院指揮擧行而必待他宣傳官來傳某某人出入然後始許其出入自是不易之定式而旣無政院指揮又無他宣傳官來傳之言則試官二員之無端出送者揆以法例萬萬駭然至於行首宣傳官不能檢飭下僚致有此無前之擧論其罪狀有難仍置當該守門將留門後出入一款雖曰標信宣傳官主張而渠旣眼同監門則不有定式一任宣傳官之許其出入視若尋常初不來告於本曹者亦極矇然標信宣傳官雖有汰去之命其在懲後之道不可已勘而不論令該府拿問處之行首宣傳官及當該守門將一倂汰去何如傳曰允行首宣傳官旣非入直此與在直不勅有異爲先推考守門將及入直行首守門將拿問處之可也
정조 11년
兵曹口傳政事以李寅會爲宣傳官
정조 11년
洪仁浩以備邊司言啓曰頃因文兼柳文養書啓兩湖綿農優劣分等報來之意依下敎發關分付矣卽見全羅監司沈頤之所報則以爲本道綿農山沿俱歉比之昨年尤有甚焉參互狀牒較看災形到處尤甚一般其形實無三等區別之道各樣保布竝以純錢代納爲辭忠淸監司尹尙東所報則以爲本道綿歉挽近所無沿峽俱歉實無優劣本色責納殆同龜背之括毛分等區別恐致民情之騷擾擧一道純錢然後可使窮民均蒙惠澤各衙門各樣軍布及砲保價布竝以純錢捧納爲請矣兩道綿歉之狀已入於俯燭之下而更爲關問之敎寔出於曲軫民情從實區別之至意則在道臣擧行固當詳探彼此的定優劣以爲分等分數之地而今此報辭之謂無異同擧請純錢誠極未安大抵農形雖在大無之年元無全一道尤甚之時則綿農與畓農不甚相遠安有邑邑同然不少參差之理哉所當更令報來而第伏念聖意亶在於先期頒令俾紓民力則如是往復之際恐有後時之嘆以綿農最尤甚邑純錢其餘折半代納之意直爲的定分付而若其尤甚之次之分等一付之本道使之先擧行後狀聞實合事宜以此分付兩道道臣不可無警竝爲先推考何如傳曰允强難區別誠如道臣之言而卿等覆辭亦出於重愼之意依草記施行尤甚之次不必更定等第以致紛紜
정조 11년
洪仁浩以義禁府言啓曰時囚以草記議處照律事命下矣時囚罪人姜五成鬱島防禁法意甚嚴而帖文成給雖或發明犯禁海夫旣是營下邑民則身爲帥臣常時不能檢飭之罪在所難免以此照律罪取考律文則大明律私出外境及違禁下海條有曰凡私出外境及下海而其拘該官司失覺察者杖七十大典通編推斷條有曰犯私罪杖七十奪告身二等犯枉法受贓外笞杖竝收贖云矣姜五成杖七十收贖奪告身二等放送金禧麟洪昌源等親臨課試事體自別而金禧麟之講製文臣趁不知委洪昌源之不待就位徑呼笏記俱極可駭竝以此照律罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖云矣金禧麟洪昌源等各杖八十收贖奪告身三等竝放送鄭宅休闕內入直何等至重而不有飭敎書不徑出揆以紀綱極爲痛駭以此照律罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣鄭宅休杖一百收贖告身盡行追奪放送沈能寬罪人防守法意至嚴而不善檢飭致有逃失之弊不可以兼任屬耳有所容貸以此照律罪取考律文則大典通編逃亡條有曰定配罪人逃失邑守令以制書有違律論大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣沈能寬杖一百收贖告身盡行追奪放送李厚重金鼎九等觀其供辭則以旗雖擧鼓不應縷縷發明而若無符同旗軍之事則豈有矢不中而擧旗之理哉論其情跡難免用奸之律竝以此照律罪取考律文則大典通編武科條有曰科場用奸者邊遠充軍用情差備官絶島水軍充定推斷條有曰犯私罪杖一百以上告身盡行追奪同條有曰凡擬罪時功臣子與孫綱常贓盜外杖流以下許贖云矣金鼎九祖信達揚武原從功臣云充軍以功臣孫依法典收贖告身盡行追奪放送李厚重告身盡行追奪平安道博川郡邊遠充軍而以議啓內辭意具罪目依例發遣府羅將押送配所何如傳曰允照律諸囚中如有功議各減一等科場之律無異贓汚且況律文中只有功臣子孫杖流以下勿問云則今此金鼎九之律名卽充軍也其所傍照亦不成說已自向來趙岡議律事甚訝之當該律官令該曹嚴加究覈以其所低仰律反勘卿等難免議律不審之失與趙岡議律禁府堂上竝罷職趙岡金鼎九等以本律施行可也
정조 11년
戶曹判書徐有隣疏曰伏以臣於本曹參判趙瑍付處之命有不勝悚恧者惟我聖上當進書論賞之日追念先王朝編次諸人沒者致恩酹存者賜食物甚盛擧也凡厥有司之臣孰不竭蹶擧行而就其中若有決不可混及之人則據理爭執自是執藝之義雖使臣當之亦當如瑍之爲而臣以長官適値受命在外致令亞堂替被嚴譴倖逭之愧若無所容昨因呼籲路阻今始露章自列臣罪至此尤合大何伏乞聖慈俯垂鑑諒亟降威罰以昭法紀以安賤分不勝幸甚以戶曹判書徐有隣上疏傳于洪仁浩曰處義自有當否不必煩浼處無難引義是亦容易之一端伊時事事實元不關於判堂城鑰將下之際因喉院啓辭令次堂擧行則衆所共知之往役强欲把作己嫌者殊極未妥戶曹判書徐有隣姑先從重推考原疏還給此等疏章惟以捧入爲德色之資惟允之義固如是乎當該承旨亦爲推考今日菊製弘文提學聞已承牌藝文提學內閣提學亦當牌招藝文提學違牌勿捧傳旨
정조 11년
丁未九月初三日辰時上御熙政堂晝講入侍時知事尹蓍東特進官李聖圭參贊官南鶴聞侍讀官金履翼檢討官李敬五假注書趙台榮記事官李宗烈記注官承膺祚宗臣西春君爗武臣具敍五以次進伏訖上命進講履翼讀大學自康誥曰惟命不于常止不以利爲利以義爲利也上讀新受音訖上曰玉堂各陳文義履翼曰大學一書朱子以爲敎人之法程子以爲初學入德之門而實則是萬世人辟治國平天下之一大龜鑑也蓋其工夫始於格致誠正而其功效則至於治國平天下而終焉誠亦大且遠矣雖然念其治平之要只以絜矩二字結之所謂絜矩是不過與民同其好惡而已大抵人主之一好一惡必循公議之同然無或私意之參錯然後必致上下四方均齊方正之效而天下治矣此乃堯舜所以率天下以仁者也苟或反是不明於義利之分不察乎理慾之殊好惡有拂於人性則是害之至捷於影響誠極可畏也今我殿下盛德已躋於廣大聖學旣臻於高明凡於絜矩之義講之熟焉治平之謨行之久焉則如臣末學豈敢有一言仰裨而然以憂愛之誠每切聖益聖之望伏願殿下深留聖意於此等處特以公好惡三字念念不忘勉勉不已焉上曰所陳甚好矣敬五曰上番旣以公好惡三字有所陳達而此章無見賢而不能擧擧而不能慢也程夫子釋之曰知所愛惡而未能盡愛惡之道蓋君子而未仁者也苟或未盡着力於公好惡之道則其害乃至於此章云云伏願此等處益加省察焉上曰其言亦好矣蓍東曰篇中多論財用矣見今財用每患不足惟我殿下非不節儉而財必不足或者財用不得其要而然歟自今以往必思財恒足之道焉聖圭鶴聞曰玉堂經筵旣盡仰奏臣等更無所達矣上命講官先退上曰都承旨入侍出榻敎賤臣承命出傳兼都承旨沈豐之進伏上曰卿等求對欲請設廳日字之進定耶豐之曰果然矣上曰十三日爲吉云耶豐之曰非但十三日十一日初六日俱吉云臣等顒望之心只在進定日字矣上曰卿等之請對予豈非之而事勢不必然矣仍命書藥房請對啓辭批答豐之書訖起伏曰事體莫重故臣等冒煩求對都提調不得入侍臣獨登筵已極抑鬱而設廳日字決不容差緩其外應行之事一未擧行此實萬萬泄鬱者矣上曰外他節目是何事耶豐之曰提調五日一次問安産室廳醫官醫女亦有問安之例而今番則産室廳醫官尙未受點故此等應行之事一未擧行臣誠不勝抑鬱矣上曰提謂日次問安自明日爲之可矣而所謂醫官醫女輩問安姑置之可也豐之曰臣等直宿亦所緊急者矣上曰卿等則不必自今入直御將與金峙默使之輪回直宿於設廳前而晝出夜直設廳後則晝夜輪直可也豐之曰醫官輪直亦甚緊急矣上曰然則只以卞觀海丁希泰二人使之輪直而卞觀海則以渠廳番次入直丁希泰則以別入直輪回直宿可也豐之曰捲草官之尙未差出亦甚可悶矣上曰此則實無其人當更思而爲敎矣命書傳敎曰親試試官及抄啓文臣留待菊製科次入侍同爲考試今日旣命通方外親試讀券官菊製一體讀券抄啓文臣與原對讀官亦令一體對讀試單同爲啓下呈券數多分考有命則入直兵郞例差對讀官今日亦一體啓下事該房知悉上曰京畿監司留待出榻敎命退承史以次退出
정조 11년
丁未九月初三日巳時上御重熙堂吏房承旨入侍時左承旨趙衍德假注書趙台榮記注官承膺祚記事官尹行任以次進伏訖上曰京畿監司直閣入侍賤臣承命出與京畿監司徐有防檢校直閣徐鼎修原任直閣鄭東浚偕入進伏上敎膺祚曰今此菊製與年前庭試題旨義稍異毋或用東如有用東當先拔去爾其馳往泮中曉諭多士膺祚承命退出上曰禁直應製試券持入賤臣承命出持入上親考訖以次出榜命書傳敎曰禁直諸臣應製三中一同副承旨南鶴聞虎皮一令賜給三中二兵曹判書鄭昌順鹿皮一令賜給三中右副承旨洪仁浩正音通釋一件賜給三下修撰趙鎭宅直閣鄭大容司饔直長尹聚東副修撰李百亨各紙一卷筆三枝墨二笏賜給次上副摠管具㢞兵曹佐郞柳文養副校理金履翼各紙一卷筆二枝墨一笏賜給上曰道內農形何如有防曰今皆登熟方始刈穫矣有防曰本營貢人封進日供生雉昨伏承參半代封之下敎此實出於軫恤之聖意而第自九月至四月山雉貿得俱係其時逐日進排亦有餘儲在貢人輩少無貽弊之端事狀旣如此則尙此參半代封極涉惶悚故敢此仰達矣上曰復舊封進廚院亦爲復舊封進可也出擧條命退諸臣以次退出
정조 11년
丁未九月初三日申時上御熙政堂抄啓文臣親試九日製科次同爲入侍時右副承旨洪仁浩同副承旨南鶴聞假注書趙台榮記事官李宗烈記注官承膺祚讀券官兪彦鎬金鍾秀徐有隣吳載純朴祐源徐鼎修鄭東浚對讀官金履翼李敬五尹行任兼對讀官鄭萬始趙濟魯沈晉賢洪義浩鄭東觀李書九宋祥濂洪樂貞韓商新韓致應鄭晩錫尹光顔李相璜金祖淳張錫胤尹永僖李羲觀申溆以次進伏訖彦鎬曰今日日氣寒濕聖體若何上曰一樣矣彦鎬曰今月則設廳雖在初一日亦可謂太晩而尙無下敎群情不勝抑菀矣上曰擧措張大果不下敎而擇日之命則昨已下矣彦鎬曰雖承涓吉之敎而念間則極爲遲緩且旣以念間爲敎則念間旬間別無異同亟加三思更爲下敎焉上曰昨日奉朝賀則稍知予意殊可幸也本家人與醫官旣已直宿則已盡愼重之道且旬間果無吉日何庸更敎彦鎬曰醫官輪直則雖已下敎外他擧行凡節一未爲之此不勝泄菀矣且擇日單子尙不批下益切伏悶矣上曰擇日單則明當下敎矣彦鎬曰藥房提擧連日請對一未登筵在院諸臣亦爲渴悶且於藥餌之節亦有稟定之事云矣上曰藥餌事明欲下敎卿等就座考試也彦鎬曰臣旣非命官何敢考券乎上曰俄有抄啓試官啓下菊製試官之命菊製試券先考可也彦鎬等進考上曰右捕將前望單子入之出榻敎賤臣承命出持入上以李敬懋落點命書傳敎曰此亦紀綱所在寧有無究竟之査體今番期於出場後已新除捕將李敬懋方在罷散中敍用與左將相議無敢如前延拕事嚴飭仁浩曰新除授右邊捕盜大將李敬懋時無職名令該曹口傳付軍職何如上曰依爲之仁浩曰右邊捕盜大將李敬懋卽爲牌招傳授命召及大將牌傳令牌何如上曰依爲之出擧條上曰右捕將李敬懋令該曹口傳付軍職仍卽牌招傳授命召及大將牌傳令牌出榻敎彦鎬等分考訖上曰科次則姑徐適有小饌當賜卿等矣仍命進盤果酒肴上敎彦鎬曰自卿大拜便殿宣醞今爲初有之事況彼一提學同登筵席尤覺慰喜日昨抄啓文臣試射十巡無一分者例有罰盃卿旣爲抄啓試官當首勸一觥矣彦鎬曰法醞將宣不啻旣醉之歡情矣仍跪飮盡一大觥上謂鍾秀曰右相旣飮一觥今日之酒卿可爲政罰飮抄啓文臣外在筵諸臣量宜勸飮鍾秀跪飮大觥上曰卿能復飮乎鍾秀曰自上之賜何敢辭爲而右相旣先執勺矣從前酬酢輒不相讓今則以大官之故雖不敢如前互勸而右相酒戶素宏一酌則恐不滿量矣彦鎬曰一提學之言雖如此臣若失儀於前席豈不有礙於瞻聆乎臣請以小盞對酌一提學之大觥矣上曰惟卿意可也彦鎬跪飮一盞顧謂鍾秀曰旣稟上旨不可不連進大觥矣鍾秀執觥起拜伏曰大臣以上命勸之臣謹飮大觥矣仍奏曰失儀之慮誠如大臣之言則臣何敢縷達而右相酒量臣素知也且語云飮之以酒以觀其德右相之限量連飮恐無不可矣彦鎬曰咫尺需雲莫非恩私由醉之言不足爲過而臣忝大官一提學之言無或有欠於體統乎鍾秀曰大臣以體統責之臣切惶悚而記昔戊戌年右相爲松留時宣醞退歸之路與徐判府事有因醉善謔之事列卿之醉後失儀恐不必深責矣彦鎬曰臣於戊戌誠有是事而一提學之强勸終不免體統之如何矣上笑曰右相能記畫像贊先卜于夢四字乎卿一直以體統責彼重臣彼重臣豈不有介介底心乎彦鎬鍾秀齊起對曰聖敎及此臣等不勝惶恐而過飮不已隳損筵體是臣等之所大懼也上曰何妨之有今日飮酒甚樂卿等須爲勿辭於是彦鎬飮大觥一小盞三鍾秀飮大觥四上曰壯哉卿等之酒戶也予未見其醉態也上命抄啓文臣鄭萬始洪樂貞申溆各飮罰觥三萬始跪飮盡三觥上曰不料此文臣酒量之如此也樂貞奉一觥漬於袍袖上曰君賜之飮禮不當如是承旨申飭可也仁浩曰筵體至嚴洪樂貞雖不善飮擧措甚未安矣上曰洪樂貞第二第三觥不須滿酌也溆亦連飮三觥上曰試官及諸對讀官俱各進前飮之多少隨量淺深可也諸臣以次進飮上曰同副本來善飮賜以大觥鶴聞連飮五大觥上曰諸臣少退可也上曰藥房都提調提調入侍賤臣承命出與藥房都提調洪樂性提調沈豐之偕入進伏樂性曰臨殿夜深聖體若何上曰一樣矣俄者悉諭於右相而十八日前更無吉日以此日擧行可也至於卿等之請對則事非曰非矣而其前實無可合之日奈何樂貞曰聖敎雖如此念間之敎實爲遲緩矣俄問日官則初十日十一日俱吉云以此日擧行恐爲得宜矣上曰予亦深諒而然矣本家人與醫官已爲直宿則盡愼重之道且於壬申年十八日始乃設廳矣樂性曰捲草官啓下亦甚緊急矣上曰實無其人亦奈何前例必以崇品及有履歷人爲之矣此提調非不可合而係是新資是甚難處矣樂性曰屢瀆宸聽極爲惶悚而設廳之擧不容少緩且日字亦甚太遠伏望更爲下敎焉上曰何如是屢懇耶設廳係是文具日字同符壬申年予則爲奇幸卿勿多言也樂性曰設廳之擧豈爲文具乎擧行凡節無非不可已者矣上曰諸凡凡節自內亦多有已備者卿則勿煩也樂性曰自內雖曰已備外面看之無一擧行是豈不切悶乎上曰然則提調問安事卿其出擧條可也樂性曰臣等以産室排設進定之意相率仰請而尙未蒙允兪如醫官醫女問安等節之應行事例因此稽遲臣等職在藥院伈泄度日不勝紆欎雖在未設廳之前中宮殿五日日次問安始自明日擧行少伸微忱以尊事體有不可已者敢此仰達矣上曰依爲之出擧條樂性曰醫女入直亦爲緊切矣上曰所謂醫女安知醫理出入禁中必多弊端以此之故尤不無醫女之入直矣樂性曰然而醫女入直然後以知夜候之如何矣上曰此則事甚不繄置之也樂性曰屢次仰請極涉惶恐而日字則必俟更爲下敎矣上曰何爲更煩耶在昔辛丑初不設廳以至邦慶之日始出捲草官矣卿等勿煩姑爲退去也樂性曰臣等雖曰入侍一未承允許下情益不勝悶切矣明日謹當更爲請對矣上曰請對則隨意爲之也樂性曰提調旣兼承旨且帶禮房兩院事務自多相妨矣上曰從當許免而實無可合都承旨之人此亦難處矣粵在肅廟朝四十年都承旨曾不數遞故都承旨先生案果爲太少矣豐之曰然矣上曰提調曾經當品都承旨今爲兼都承旨此亦壯矣樂性曰然矣上曰明欲請對云退去也樂性曰今玆登筵一未承許實無退歸之忱矣更加三思焉上曰深諒已久卿勿多言也仍命退樂性等先退上命入侍諸臣以次進伏仁浩曰右相不勝杯勺無以登筵云矣上命台榮傳諭右相使之先退上曰一提學何不入來有隣曰右相筵退後與一提學頗有酒氣閤外數語酬酢多是醉談旋聞一提學先出金虎門云矣上曰金虎門雖已留門旣無出送之命則何由徑退乎仁浩曰對讀官鄭萬始亦徑先出門云矣上敎侍衛宣傳官曰旣無政院指揮則留門宣傳官何敢任意出入人耶卽爲査問以奏也宣傳官李身敬承命退少頃還爲進奏曰査問留門宣傳官金益淳處則以爲標信祗受時誤聞抄啓試官出送之敎俄果出送云矣上曰留門事體何等至重該宣傳官之任人出入極爲痛駭矣仁浩曰留門標信事體至重而今日金虎門留門時宣傳官金益淳不待政院知委試官以下任自出送事之驚該莫此爲甚當該宣傳官所當重勘而本院請推之外無他可施之罰何以爲之乎上曰汰去其代令該曹口傳差出可也出擧條上敎文養曰兵曹入直堂上擧行亦爲駭然矣爾其出去行首守門將與該守門將自兵曹論罪草記可也文養承命退出上曰同副何不入來乎仁浩曰俄歸于本院矣命書傳敎曰少退之時輕先歸院當該承旨從重推考載純等考訖以三下李致薰等出榜上曰抄啓試券進考也載純等考訖以二下尹行任等出榜訖命書傳敎曰九日製居首幼學李致薰直赴會試之次幼學韓用成給一分次上幼學李興一李義樂生員崔時澤各紙二卷筆二枝墨二笏賜給上曰昨日抄啓文臣試射時入格人立階下頒賞也仁浩呼尹行任等以次頒賞訖上曰此留門諸臣竝爲出送事分付仍命退諸臣以次退出
정조 11년
兼都承旨沈豐之坐左承旨趙衍德坐右承旨朴天衡坐直左副承旨曺允大坐直右副承旨洪仁浩坐同副承旨南鶴聞坐注書金孝建病一員未差假注書李羲觀仕趙台榮仕直事變假注書金膺著仕
정조 11년
趙衍德啓曰領議政金致仁領府事鄭存謙判府事徐命善李福源左議政李在協右議政兪彦鎬爲承候來待矣傳曰入侍
정조 11년
丁未九月初四日辰時上御熙政堂時原任大臣藥房請對入侍時藥房都提調洪樂性提調沈豐之右副承旨洪仁浩假注書李羲觀記事官李相璜金祖淳領議政金致仁左議政李在協領府事鄭存謙判府事徐命善李福源以次進伏上曰右承旨入侍出榻敎賤臣承命出與右承旨朴天衡偕入進伏致仁曰秋日過涼聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰自入今月臣等慶祝之情自倍於前故爲承候求對矣第伏聞藥院以設廳事連日求對而自上不許引接云臣等下情亦不勝紆菀矣上曰設廳旣有命日字遲速有何關係乎命善曰今月卽彌月之期則設廳之遲待念間豈不可悶乎樂性曰今月設廳已不可謂前期預設而又復遲待念間誠極悶鬱故敢爲求對矣致仁曰其在愼重之道今月則設廳直宿凡諸擧行之事恐不宜一日遲緩也上曰今番則凡諸應入物種皆自內措備設廳只是外面儀文其實無益於事且以不可不愼重故御將兄弟已命輪直矣僉曰設廳者所以尊事體也豈可以外面儀文而遲待念間乎上曰辛丑年則初不設廳在古已然而今若設廳豈不張大乎樂性曰聖意如以張大爲嫌則凡儀節之可裁損者裁損之務從省約而設廳則從近爲之實區區所顒望也致仁曰如不緊各司待令者置之亦可而設廳則恐不宜遲待也上曰設廳擇日初六十三十八俱吉云而壬申設廳亦在九月十八則事不偶然以十八日爲定豈不好乎樂性曰壬申設廳實在八月初九日而提調輪直乃在九月十八日矣上曰擇日草記持入豐之承命出持草記還入進伏命善曰自上每以設廳無古例爲敎而今番慶事實是國朝所未有者今且趁卽設廳以爲方來貽燕之謨則尤豈不光大乎致仁曰月前仰請時則實望伊時卽許設廳而拖至今朔又以遲待念間爲敎則尤出於群下顒望之外也上曰本家人旣輪直醫官亦輪直此便是設廳也今若設廳則不過提調一人直宿而已提調直宿有何實益乎樂性曰設廳直宿乃所以尊重事體也而尙此靳許已是始望之外且今擇日旣有成命則臣等之區區顒望惟在於以旬前進定日字耳豐之曰事體莫重而應行之事例一未得擧行日字之拖至念間誠極紆菀矣上曰已以念間爲敎則旣可更進日字乎樂性曰自上每以不必預設爲敎而今月乃是當朔則雖進定旬前亦非預設且昨伏承不可過於壬申之下敎而壬申則八月設廳今則至今未設其視壬申已例不及亦遠矣此非自上持難之事而尙未得請豈不可悶乎上曰卿何困予之甚也致仁曰此固擧國同情之請而都提調則又是職掌內事尤當自別矣上曰若於十五以後有日則予當從之而數日進退無甚關係且初七在近予實無以爲懷每見好事尤增疚傷差過此時設廳擧行宜矣樂性曰此時聖懷安得不如此而惟伏望深自寬譬勿留於聖心焉上命書傳敎曰設廳擇日各日中以十八日爲之事分付豐之書訖上曰卿等勤請至此先朝直宿時亦有提調則直摠府副提調則直本院之例自旬後欲令都承旨直宿矣捲草官誰可爲之提調兼之似好矣而第是新加資似如何矣致仁曰外議皆以西伯爲可合而向伏承藩任有難差出之敎臣意則似無如彼重臣矣雖是新加資乃其履歷則亞三銓副學皆極望矣上曰大臣則不可爲乎致仁曰大臣之可爲與否臣未諳前例不敢仰對矣上曰李𡊠何如致仁曰此則臣等亦有云云矣命善曰李崇祐亦似可合矣上曰出考官案議定可矣命善曰不待出考而歷歷可知外議則皆以爲西伯第一其次沈豐之李𡊠李崇祐皆云云中人而畿伯亦似可合矣上曰畿伯亦是新資而且外任矣提調兼捲草官有古例乎致仁曰此則有例云矣上曰誰也致仁曰臣聞其有例而未及詳考其誰某矣樂性曰産室設廳事命下矣政官牌招開政捲草官差出何如上曰依爲之出擧條上曰副提調誰可爲之致仁曰此則堂上人亦可爲之且不必拘於座次雖下位亦有特除都承旨之古例矣上曰都承旨極是重任先朝甚重是選予亦愼惜之故丙申以後只五六人而堂上曾經則沈豐之趙尙鎭宋載經三人而已矣致仁曰向日廟擢時因入侍之未得從容不及稟定出考官案而薦擬至有望筒還給之命吏判來傳下敎始得奉行下情竊不勝惶悚之至上曰如左相議論每以近來事謂之偏重豈不難乎向時李百亨因晝講文義論近來政令用舍偏係之弊而以辟則僇得衆失衆等語爲辭固不可億逆其的指何事而亦必有所指而發僇字豈不過重乎近來政令何至於此乎大抵領相入來後人每以偏係爲言卿果有偏係處乎致仁曰臣則自以爲未嘗偏係而人言每如此李百亨文義所陳雖不知的指何事亦必出於憂慨之意也若使臣改換迷見務以每人悅之則固臣之所不能爲而畢竟顚沛勢所必至此莫非臣冒據不可據之地猥當不堪當之任故也惟望亟賜解免以遂終始曲保之恩焉上曰過矣勿復爲此言也上曰李百亨爲人頗了了亦非爲偏論者矣命善曰人頗堅剛且未嘗爲偏論云矣上曰近來事果有偏係處乎卿等如有所見奏之可也樂性曰人見各自不同或曰偏係或曰不偏係蓋非一人所見所能定者矣存謙曰講官之敷衍文義泛論時事者容或有如此處似不必以有心看之也上曰卿言好矣樂性曰醫人丁希泰權差議藥同參冠帶常仕之意旣已草記允下矣令該曹口傳付軍職何如上曰依爲之出擧條樂性曰旣承下敎御醫康晉三還屬本院仍令該曹付軍職何如上曰依爲之出擧條上曰玉大妃殿進御香砂六君子湯依前方自明日限五貼更爲煎入出榻敎上曰昨日右相過醉矣今則已醒云乎致仁曰聞尙留備邊司不得還家亦不得與臣等偕入云矣上命相璜傳諭右相處相璜承命出上曰江界人蔘斤數不可裁減乎致仁曰此是信使所用不可裁減矣上曰如蔘契例使倭譯責納何如致仁曰此亦有不可爲者在前造蔘入送時彼人每有退還之患先臣在政府時取見造蔘則品極劣決非可用於交隣重事者故其時給元價於倭譯使之備納在倭譯亦爲大利矣前北伯爲戶判時以價本太過而減削之減削後猶有餘利云元價之優厚可以推知信蔘之價稱此元價旣無其策則責納倭譯恐不可議矣上曰中宮殿進御加味八物湯五貼製入出榻敎命書傳敎曰捲草官設廳日差出命退諸臣以次退出
정조 11년
丁未九月初四日申時上御重熙堂都承旨入侍時兼都承旨沈豐之假注書趙台榮記事官李相璜金祖淳以次進伏訖上曰産室廳所入諸具必欲省減待令各司勿爲來待事分付可也豐之曰各司待令謹當依下敎除減而至於蔘材藥院本無好品是甚可悶矣上曰此則廣求措備可也上曰王大妃殿進御香砂六君子湯依前方二貼更爲煎入出榻敎命退承史以次退出
정조 11년
兼都承旨沈豐之藥院進左承旨趙衍德坐直右承旨朴天衡坐左副承旨曺允大坐右副承旨洪仁浩坐同副承旨南鶴聞坐直注書金孝建病一員未差假注書李羲觀仕趙台榮仕直事變假注書金膺著仕
정조 11년
洪仁浩啓曰戶曹判書徐有隣依下敎來待矣傳曰入侍
정조 11년
沈豐之啓曰再明日文禧廟奠酌禮祭文當爲製進藝文提學徐有隣待開門牌招何如傳曰允
정조 11년
傳于趙衍德曰坐直承旨與下直守令入侍
정조 11년
曺允大以弘文館言啓曰新除授校理李洪載卽爲牌招察任何如傳曰允